Diari Oficial de la Generalitat Valenciana


Sumari del DOGV 7128, del 10-10-2013 (2013/9515)

RESOLUCIÓ de 30 de setembre de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Chelva.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   7128

Data del DOGV
:   10-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9515


Data del document
:   30-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * administració local

RESOLUCIÓ de 30 de setembre de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Chelva. [2013/9515]  
La planificació de la prevenció d'incendis forestals a la Comunitat Valenciana es realitza a través de diferents figures que es corresponen amb distints àmbits territorials. Des dels plans locals de prevenció d'incendis forestals, d'àmbit local, fins als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.   
La Llei 3/1993, de 9 de desembre, Forestal, de la Comunitat Valenciana, en l'article 55.1 indica que correspon a l'Administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, i establix un sistema de gestió forestal basat en demarcacions; a més, en el punt 2 del mateix article assenyala que a estos efectes i sense perjuí del que establisquen el Pla General d'Ordenació Forestal i els plans forestals de demarcació, l'Administració forestal aprovarà, dins d'estos últims, els plans sectorials de prevenció d'incendis forestals, que contindran les previsions necessàries respecte a les actuacions i els mitjans per a la prevenció i extinció d'incendis.  
  
El Reglament de la Llei 3/1993, Forestal, de la Comunitat Valenciana, aprovat pel Decret 98/1995, del Govern Valencià, de 16 de maig de 1995, establix en l'article 139 els continguts mínims que hauran de contindre els plans de prevenció d'incendis forestals de demarcació. Són la classificació del territori en funció del seu risc d'incendis forestals, tenint en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques. Zones d'especial protecció en funció del risc d'erosió i importància ecològica de les masses existents. Inventari i valoració dels mitjans de prevenció d'incendis existents, incloent-hi: xarxa viària jerarquitzada en funció del seu trànsit, xarxa de vigilància fixa i mòbil, xarxa d'infraestructura de defensa contra incendis. Cartografia referida als punts anteriors. Ordenances bàsiques referents a la prevenció d'incendis. Directrius d'actuació i accions previstes en prevenció d'incendis amb indicació de la forma i terminis d'execució. Pla economicofinancer.  
  
Per una altra banda, la Llei 43/2003, de 21 de novembre, de Forests, en l'article 48, sobre zones d'alt risc d'incendi, establix l'obligatorietat de formular per a les zones declarades com d'alt risc d'incendi forestal un pla de defensa que haurà de considerar, com a mínim: els problemes socioeconòmics que puguen existir en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals; els treballs de caràcter preventiu que siga necessari realitzar, incloent-hi els tractaments silvícoles que siguen procedents, àrees tallafocs, vies d'accés i punts d'aigua que hagen de realitzar els propietaris de les forests de la zona, així com els terminis d'execució; les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per l'Administració; l'establiment i la disponibilitat dels mitjans de vigilància i extinció necessaris per a donar cobertura a tota la superfície forestal de la zona, amb les previsions per al seu finançament; la regulació dels usos que puguen donar lloc a risc d'incendis forestals.  
  
D'acord amb això, l'any 2007 la Generalitat Valenciana inicià el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós atesa l'amplitud i la complexitat de l'espai forestal i que arribarà al seu terme l'any 2014, amb la finalització de la redacció de l'últim pla de demarcació. Durant este període, el contingut dels plans successius s'ha enriquit i homogeneïtzat amb la incorporació de nombrosos aspectes aportats durant el procés de participació, fins a arribar, en el cas de la demarcació de Chelva, al document final que ara s'aprova que, no obstant això, és fidel en el seu contingut i línies bàsiques al que va ser sotmés a informació pública al setembre de 2008, i remés a la seua consideració a diferents entitats i a la totalitat de les entitats locals afectades.   
  
El Pla de Prevenció d'Incendis Forestals de la Demarcació Forestal de Chelva se centra en dos aspectes fonamentals: d'una banda, la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos; i d'una altra, la disminució de la perillositat de l'incendi forestal una vegada que s'ha produït, per mitjà de la construcció i el manteniment d'infraestructures de prevenció que servisquen de suport a l'extinció (xarxa de camins, xarxa d'àrees tallafocs i xarxa de depòsits d'extinció).  
L'àmbit d'actuació és la demarcació de Chelva, situada a la província de València. La demarcació està composta per les comarques del Racó d'Ademús i els Serrans. La superfície de la demarcació és de 183.497 hectàrees, de les quals 134.121 són forestals. La resta de la superfície es repartix entre terreny urbà i terreny agrícola. La major part de la superfície forestal (108.608 ha) és de gestió pública, cosa la diferencia d'altres demarcacions de la Comunitat Valenciana. Entre altres figures de protecció, en la demarcació s'integren els parcs naturals de Puebla de San Miguel, Chera - Sot de Chera i Túria.  
La proporció de superfície arbrada respecte a la total és la major de tota la Comunitat Valenciana, un 58 %. El caràcter de masses de muntanya dels boscos de la demarcació els conferix una importància destacada en la conservació de valors ambientals i paisatgístics, en la protecció davant de fenòmens erosius i en la defensa d'embassaments com a capçaleres de conques, a més del potencial productiu.  
De conformitat amb això, d'acord amb l'article 55.2 de la Llei 3/1993, Forestal de la Comunitat Valenciana, i l'article 10 del Decret 19/2012, de 7 de desembre, del president de la Generalitat, que assigna competències a la Conselleria de Governació i Justícia, vist que el pla complix el que disposa la legislació vigent en la matèria i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el Pla de Prevenció d'Incendis Forestals de la Demarcació Forestal de Chelva com a directriu tècnica en la matèria en l'àmbit de la demarcació forestal que engloba els termes municipals d'Ademuz, Alcublas, Alpuente, Andilla, Aras de los Olmos, Benagéber, Bugarra, Calles, Casas Altas, Casas Bajas, Castielfabib, Chelva, Chulilla, Domeño, Gestalgar, Higueruelas, La Yesa, Loriguilla, Losa del Obispo, Pedralba, Puebla de San Miguel, Sot de Chera, Titaguas, Torrebaja, Tuéjar, Vallanca i Villar del Arzobispo, pertanyents a la província de València, el contingut i les característiques del qual s'arrepleguen en l'annex de la present resolució.   
  
Segon  
Es faculta la directora general de Prevenció, Extinció d'Incendis i Emergències perquè, en l'àmbit de les seues competències, puga dictar les disposicions i adoptar les mesures necessàries per al desenrotllament i foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Demarcació Forestal de Chelva constituïxen la directriu tècnica superior en prevenció d'incendis forestals en l'àmbit definit en la present resolució, no tenen rang normatiu i són subsidiàries, per tant, en la seua aplicació de la normativa general de prevenció d'incendis forestals.  
2. En aquelles zones incloses en l'àmbit d'un parc natural, i en aquells aspectes en què pot donar-se contradicció, prevaldrà el marc legislatiu propi de cada parc, en concret el Pla d'Ordenació dels Recursos Naturals, el Pla Rector d'Ús i Gestió i el Pla de Prevenció d'Incendis Forestals.   
Contra la present resolució, que entrarà en vigor l'endemà de la seua publicació en el Diari Oficial de la Comunitat Valenciana, les persones interessades podran interposar recurs contenciós administratiu en el termini de dos mesos, comptats a partir de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del conseller de Governació i Justícia, en el termini d'un mes des de l'endemà de la seua publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
DISPOSICIÓ ADDICIONAL   
  
Primera. Pla de defensa  
Als efectes del que establix l'article 48 de la Llei 43/2003, de 21 de novembre, de Forests, el present pla, juntament amb el que establix la planificació general d'extinció d'incendis forestals en el seu àmbit territorial, tindrà la consideració de pla de defensa.   
  
Segona. Clàusula de no-increment del gasto públic  
La implementació i el desenrotllament posterior d'esta resolució no podrà suposar un increment de gasto en el pressupost consolidat de la Generalitat.  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal de Chelva que es troben ja aprovats actualment hauran d'adaptar-se, en un termini de 6 mesos, al que disposa el Pla de Prevenció d'incendis de la Demarcació.  
  
  
València, 30 de setembre de 2013  
  
El conseller de Governació i Justícia  
SERAFÍN CASTELLANO GÓMEZ  
  
  
  
ANNEX  
Contingut i característiques del pla  
  
El pla està estructurat en els blocs següents:  
0. Generals. Glossari. Referències legislatives. Autors i col·laboradors. Articulat del pla.  
1. Introducció.   
2. Anàlisi històrica d'incendis. Informe anàlisi històrica. Gràfiques demarcació. Gràfiques comparativa província-demarcació.  
3. Anàlisi del risc d'incendis. Metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes. Anàlisi i diagnòstic. Línies d'actuació. Annexos.  
5. Pla de vigilància, detecció i dissuasió. Memòria. Organigrama.  
  
6. Pla d'infraestructures. Memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.   
7. Normes tècniques, instruccions i guies: normes tècniques i instruccions que regulen els criteris constructius i d'ubicació de les infraestructures de prevenció d'incendis forestals (vials, punts d'aigua, àrees tallafocs). Àrees tallafocs perimetrals. Normes tècniques que regulen els criteris constructius i d'ubicació de les instal·lacions immerses o pròximes al terreny forestal que puguen ser susceptibles de generar un incendi. Norma tècnica per a cremes agrícoles. Norma tècnica construcció de cremadors agrícoles. Zones truferes. Instruccions de redacció (plans locals de prevenció d'incendis forestals, plans de prevenció d'incendis forestals en espais naturals protegits diferents de parcs naturals, plans locals de cremes. Plans d'ordenació de cremes prescrites i projectes d'execució de cremes prescrites). Guies (tractament i/o aprofitament forestal de canyar, projectes d'execució de repoblacions forestals, plans de prevenció d'incendis forestals en parcs eòlics i planificació en la interfície urbanoforestal).  
  
8. Informes municipals.  
9. Programació econòmica i temporal.  
10. Document síntesi.   
Així mateix, disposa d'una referència cartogràfica completa dels diferents aspectes tractats en els blocs anteriors.   
Tots els documents que componen el pla, elaborats per a una major operativitat exclusivament en format digital, seran accessibles a través de la pàgina web de la conselleria competent en prevenció d'incendis forestals.  
Amb caràcter general, el pla té una vigència de 15 anys, amb revisions ordinàries cada 5 anys.